ECF เล็งดัน”เซฟ เอนเนอร์จี โฮลดิ้งส์”เข้าตลาดหุ้นหวังสร้างการโตต่อเนื่อง
ECF เล็งดัน"เซฟ เอนเนอร์จี โฮลดิ้งส์"เข้าตลาดหุ้นหวังสร้างการโตต่อเนื่อง
14 ก.พ. 2560

นายอารักษ์ สุขสวัสดิ์ กรรมการผู้จัดการ บริษัท อีสต์ โคสท์ เฟอร์นิเทค จำกัด (มหาชน) หรือ ECF เปิดเผยว่า บริษัทมีแผนนำบริษัท เซฟ เอนเนอร์จี โฮลดิ้งส์ จำกัด (SAFE) ซึ่งเป็นบริษัทร่วมทุนที่ทำธุรกิจผลิตไฟฟ้า เข้าจดทะเบียนในตลาดหลักทรัพย์ฯ เพื่อสร้างการเติบโตอย่างต่อเนื่องในอนาคต หากการดำเนินงานเป็นไปตามเป้าหมาย
ปัจจุบัน SAFE เป็นบริษัทร่วมทุนระหว่างบริษัทย่อยของ ECF และ บมจ.ฟอร์จูน พาร์ท อินดัสตรี้ (FPI) ในสัดส่วนฝ่ายละ 50% และล่าสุด SAFE จะเข้าลงทุนในโครงการโรงไฟฟ้าชีวมวลของ บริษัท ไพร์ซ ออฟ วู้ด กรีน เอนเนอร์จี จำกัด (PWGE) ขนาด 7.5 เมกะวัตต์ (MW) ในจ.นราธิวาส โดยเข้าซื้อหุ้นจากผู้ถือหุ้นของ PWGE จำนวน 99.99% คิดเป็นมูลค่าลงทุนทั้งโครงการไม่เกิน 425 ล้านบาท ซึ่งจะชำระเงินค่าหุ้นเป็นเงินสด และการแลกหุ้น (Share Swap)
หลังการดำเนินการดังกล่าวแล้วกลุ่ม ECF ,FPI จะถือหุ้นใน SAFE ในสัดส่วนเท่ากันที่ฝ่ายละ 33.37% ขณะที่ผู้ถือหุ้นของ PWGE จะถือหุ้นใน SAFE ในสัดส่วน 33.26%